


NOTA DE FUNDAMENTARE

la proiectul Ordinului directorului Serviciului Vamal cu privire la aprobarea Regulamentului privind procedura de vămuire a trimiterilor poştale internaţionale

	1. Denumirea sau numele autorului și, după caz, a/al participanților la elaborarea proiectului actului normativ

	Serviciul Vamal al Republicii Moldova

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul de ordin a fost elaborat în temeiul prevederilor Codului vamal, ale Codului fiscal și ale art. 844 din Regulamentul de punere în aplicare a Codului vamal, aprobat prin Hotărârea Guvernului nr. 92/2023, potrivit cărora coletele poștale și obiectele de corespondență sunt supuse controlului vamal în conformitate cu procedura stabilită de Serviciul Vamal.
Proiectul transpune parțial prevederile Codului vamal al Uniunii Europene,  Regulamentul delegat al Comisiei (UE) 2015/2446 din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii și Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii, inclusiv în partea ce ține de schimbul electronic de date între autoritatea vamală și operatorii poștali, declarațiile vamale cu setul corespunzător de date, mecanismul de colectare a drepturilor de import, precum și garantarea acestora, exportul și returul mărfurilor, în contextul obiectivului de aliniere a legislației vamale naționale la acquis-ul comunitar.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Elaborarea proiectului a fost determinată de necesitatea ajustării procedurii de vămuire a trimiterilor poștale internaționale (TPI) transportate atât de furnizorul de serviciu poștal universal (ÎS „Poșta Moldovei”), cât și de furnizorii de servicii poștale, alții decât furnizorul de serviciu poștal universal, precum și de necesitatea revizuirii seturilor de date care urmează a fi prezentate Serviciului Vamal, în funcție de categoria TPI.
Prin revizuirea procedurii existente se urmărește adaptarea acesteia la cadrul normativ aplicabil, eliminarea eventualelor neclarități și asigurarea unei aplicări uniforme a prevederilor legale în procesul de declarare, transport și vămuire a TPI.
Finalitățile urmărite prin elaborarea proiectului de ordin constau în asigurarea unui cadru procedural clar și unitar pentru declararea, vămuirea și efectuarea controlului vamal al trimiterilor poștale internaționale
În acest context, odată cu intrarea în vigoare a proiectului de ordin, se propune abrogarea Ordinului directorului Serviciului Vamal nr. 559-O/2023 „Privind procedura de declarare și control vamal a trimiterilor poștale internaționale” (Monitorul Oficial al Republicii Moldova, 2023, nr. 527-531, art. 1332).

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Principalele prevederi ale proiectului vizează:
· stabilirea și delimitarea categoriilor de TPI, în funcție de valoarea mărfurilor și de natura acestora, atât pentru import, cât și pentru export. 
· reglementarea etapelor procesului de vămuire la import, care includ etapa prealabilă, intrarea mărfurilor pe teritoriul vamal, prezentarea TPI și depozitarea temporară, declararea, controlul vamal și achitarea sau garantarea drepturilor de import, precum și acordarea liberului de vamă;
· instituirea schimbului electronic de date între Serviciul Vamal și operatorii poștali, prin interconectarea sistemelor informaționale ale acestora cu Sistemele Informaționale vamale,;
· utilizarea analizei de risc și a procesării automatizate a informațiilor, precum și posibilitatea selectării suplimentare a trimiterilor pentru control de către funcționarii vamali;
· stabilirea regulilor privind declararea TPI prin diferite tipuri de declarații vamale, respectiv documentul de transport pentru anumite TPI din categoria 1, declarația H7 pentru TPI din categoria 2 în condițiile regimului special pentru vânzarea la distanță, declarația H6 pentru cazurile prevăzute de proiect și declarația standard H1 pentru TPI din categoria 4, precum și pentru mărfurile accizate sau restricționate;
· reglementarea aplicării mecanismelor speciale privind TVA pentru vânzarea la distanță a mărfurilor importate, prin stabilirea responsabilităților intermediarului în condițiile prevăzute de legislația fiscală;
· reglementarea procedurii de depozitare temporară a TPI, prin descrierea responsabilităților operatorului poștal privind evidența și prezentarea informațiilor aferente mărfurilor depozitate temporar;
· regulile privind controlul vamal și acordarea liberului de vamă, controlul fiind efectuat în baza analizei de risc și a culoarului de control stabilit automat de sistemul informational vamal, cu posibilitatea efectuării controlului fizic.
· reglementarea modalității de corectare a datelor declarate în cazul erorilor din actele poștale, prin stabilirea responsabilității expeditorului pentru inițierea și justificarea modificărilor și a obligațiilor operatorului poștal privind transmiterea acestora în sistemul informațional;
· reglementarea mecanismului de constituire, utilizare și gestionare a garanției pentru datoriile vamale potențiale aferente TPI;
· stabilirea unei proceduri distincte pentru exportul TPI, prin descrierea etapizată a procesului, transmiterea datelor prealabile, condițiile în care anumite TPI sunt considerate declarate prin prezentarea la postul vamal de ieșire și cazurile în care este necesară depunerea declarației vamale de export B1;
· reglementarea procedurii de retur al TPI, prin stabilirea unor reguli diferențiate în funcție de valoarea coletului, direcția de circulație și statutul coletului returnat, inclusiv pentru TPI aflate în depozitare temporară, TPI plasate în liberă circulație cu plata TVA și returul unei singure poziții din TPI;
aprobarea unor cerințe detaliate în materie de date, aplicabile declarațiilor cu setyl redus de date H6 și H7, datelor prealabile pentru import și export, precum și declarației de depozitare temporară, care urmează a fi transmise electronic Serviciului Vamal.

	3.2. Opțiunile alternative analizate și motivele pentru care acestea nu au fost luate în considerare

	Nu au fost examinate alte opțiuni.

	4. Analiza impactului de reglementare 

	4.1. Impactul asupra sectorului public

	Implementarea proiectului va contribui la eficientizarea procesului de vămuire prin stabilirea unor reguli clare și uniforme privind declararea și vămuirea TPI.

	4.2. Impactul financiar și argumentarea costurilor estimative

	Proiectul nu implică cheltuieli suplimentare din bugetul de stat. Nu sunt necesare alocări bugetare suplimentare.

	4.3. Impactul asupra sectorului privat

	Implementarea prevederilor va avea impact asupra operatorilor poștali implicați în procesul de expediere, recepționare și vămuire a TPI prin stabilirea unor reguli clare și uniforme în acest sens.

	4.4. Impactul social
Proiectul va contribui la sporirea transparenței formalităților vamale în cazul TPI, facilitarea comerțului electronic transfrontalier și accesul consumatorilor la bunurile procurate.

	4.4.1. Impactul asupra datelor cu caracter personal
Nu este aplicabil.

	4.4.2. Impactul asupra echității și egalității de gen
Nu este aplicabil.

	4.5. Impactul asupra mediului

	Nu este aplicabil.

	4.6. Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	5.2. Măsuri normative care urmăresc crearea cadrului juridic intern necesar pentru implementarea legislației UE

	Proiectul este compatibil cu legislația UE. Acesta transpune parțial prevederile Codului vamal al Uniunii Europene, Regulamentului Delegat 2015/2446 din 28 iulie 2015 și Regulamentului Delegat 2015/2447 din 24 noiembrie 2015.

	6. Avizarea și consultarea publică a proiectului actului normativ

	În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborare a proiectului a fost plasat pe pagina oficială a Serviciului Vamal, la compartimentul Transparența decizională/Consultări publice.

	7. Concluziile expertizelor

	Nu este aplicabil.

	8. Modul de încorporare a actului în cadrul normativ existent

	Proiectul Ordinului se încorporează în cadrul normativ în vigoare prin aplicarea legislației vamale. Implementarea proiectului implică abrogarea Ordinului directorului Serviciului Vamal nr. 559-O/2023 „Privind procedura de declarare și control vamal a trimiterilor poștale internaționale” (Monitorul Oficial al Republicii Moldova, 2023, nr. 527-531, art. 1332)

	9. Măsurile necesare pentru implementarea prevederilor proiectului actului normativ

	Implementarea proiectului va necesita ajustarea și dezvoltarea sistemelor informaționale vamale și ale operatorilor poștali în vederea asigurării funcționalității necesare în acest sens.




